text: Varde er skør med rock
  01 juni 2017 kl. 19.41
  Skør med rock – en festival for brugere af psykiatriens bo- og væresteder – var i dag i Varde.
  40 bands og soloister fra både Fyn og Jylland var i dag i Varde.  Alle 40 havde det til fælles, at de enten er brugere eller medarbejdere ved psykiatriens bo- og væresteder. Festivalen er et årligt frirum for sindslidende og deres familie og venner.
  - Det betyder, at man mødes med nogle lidelsesfæller inden for psykiatrien og får nogle nye venner, siger Lasse Millant, der er medarrangør af Skør med rock.
  Festivalen er arrangeret af frivillige i samarbejde med kommunen; det er nemlig kommunen, der står for de fysiske rammer. Ud over at lave en festival til en bestemt målgruppe, så ønsker de også at sætte et positivt fokus på en sårbar gruppe.
  Lasse Millant, medarrangør af Skør med rock: "Det betyder, at man mødes med nogle lidelsesfæller inden for psykiatrien og får nogle nye venner"
  - På første møde var der en af brugerne, der sagde: Vi er jo også bare helt almindelige mennesker, nogle har en blindtarmsbetændelse, nogle har ondt i hjertet, vi har bare lidt ondt i sjælen, men derfor er vi stadig ganske almindelige mennesker, siger Henrik Slot Hansen, formand for styregruppen for Skør med rock.
  Festivalen besøger hvert år en ny by. Sidste år var festivalen i Horsens.
  